Serviciile secrete poloneze au găsit dispozitive de ascultare în sala în care trebuia să se reunească guvernul
Data publicării:
Serviciile speciale poloneze au găsit şi demontat dispozitive de ascultare într-o sală în care urma să se reunească marţi consiliul de miniştri, a declarat purtătorul de cuvânt al coordonatorului serviciilor speciale, potrivit News.ro.
„Serviciul de Protecţie a Statului, în cooperare cu Agenţia de Securitate Internă, a detectat şi demontat dispozitive care ar putea fi folosite pentru ascultare în sala în care va avea loc astăzi reuniunea Consiliului de Miniştri la Katowice”, a scris Jacek Dobrzynski pe platforma X.
„Serviciile desfăşoară activităţi suplimentare în această chestiune”, a adăugat Dobrzynski.
Polonia, centru de aprovizionare militară occidentală pentru lupta Ucrainei împotriva invaziei Rusiei, este în alertă sporită pentru orice semn de activitate de spionaj.
Luni, guvernul a declarat că verifică dacă un judecător polonez care a avut acces la informaţii confidenţiale şi a cerut azil politic în Belarus a făcut spionaj.